ועדת העבודה, הרווחה והבריאות, כנסת 17, פרוטוקול מספר 107, 2006-11-29 08:30

חברי הוועדה: דוד טל

חברי הוועדה: מוזמנים: עו"ד דבי אליעזר - הלשכה המשפטית – משרד התמ"ת עו"ד חנה מזור - הלשכה המשפטית – משרד התמ"ת רותי הורניק - הרשות לקידום מעמד האישה – משרד רה"מ עו"ד ליאורה אברמוביץ - הלשכה המשפטית – משרד הרווחה הדסה נאה - פקידת סעד מחוזית לאימוץ – משרד הרווחה עו"ד דארין יעקב - ייעוץ וחקיקה – משרד המשפטים חזקיה ישראל - התאחדות התעשיינים מרדכי הרן - ההסתדרות העובדים הלאומית בישראל מנהלת הוועדה: וילמה מאור ייעוץ משפטי: איתי עצמון - עוזר ליועצת המשפטית תמלול: מזל אטיאס עריכה: חיה מרקביץ בוצע ע"י חב' פרוטוקול הצעת חוק עבודת נשים (תיקון מס' 33) (היעדרות מעבודה של אם מאמצת) התשס"ה-2005 – של חבר-הכנסת דוד טל – פ/540/16

משה שרוני: בוקר טוב, אני מתכבד לפתוח את ישיבת ועדת העבודה, הרווחה והבריאות בנושא הצעת חוק עבודת נשים (תיקון מס' 33) (היעדרות מעבודה של אם מאמצת), התשס"ה-2005 – של חבר הכנסת דוד טל .

משה שרוני: חבר הכנסת טל, בבקשה.

דוד טל: תודה, אדוני היושב-ראש.

דוד טל: הוועדה החשובה הזאת תוביל לתיקונים רבים בנושאים הללו לרווחתן של הנשים בישראל.

דוד טל: הצעה זאת מוסיפה נדבך לדבר שכבר אושר בזמנו.

דוד טל: מטרתנו היא להשיג עבור אם מאמצת כל מה שאם ביולוגית מקבלת.

דוד טל: נושאים כמו חופשת אימוץ שמתחילה מחופשת הלידה, הזכות להיעדר מהעבודה בתום חופשת האימוץ, הפרשות קופות גמל, הגבלת פיטורים במהלך חופשת האימוץ, כבר הוסדרו.

דוד טל: מטרת הצעת חוק זו שלפנינו היא להעניק זכות לאם המאמצת כמו לאם הביולוגית להיעדר מהעבודה בתום חופשת לידה במשך ארבעה חודשים, כמדומני שעה ביום.

דוד טל: ובנוסף ושלא ינכו לה את ההיעדרות משכר העבודה ומדובר כמדומני רק לגבי מי שעבדה במשרה מלאה.

דוד טל: אני נעניתי להצעה של היועץ המשפטי של הוועדה ואני חושב שהוא צודק וזה גם נכון, ואני פונה ליו"ר שיואיל בטובו להחיל את התיקון גם על הורה מיועד המקבל ילד מפונדקאית.

דוד טל: הצעת החוק לא היתה כזאת במקור.

משה שרוני: מקובל.

דוד טל: כאן נסגור את כל הקצוות ואני אודה לאדוני אם לאחר שהצעת החוק הזאת תועבר כאן, הוא יעבירה למליאה.

משה שרוני: כן, בבקשה אדוני:

מרדכי הרן: אנחנו בהחלט בעד התיקון הזה, רק עם הערה אחת, חסר לי כאן השוואת התנאים של אם מאמצת לתנאים של עובדות מדינה.

מרדכי הרן: כי בשירות המדינה אם מקבלת את השעה הזאת לא רק במשך ארבעה חודשים, אלא במשך שנה.

משה שרוני: לא רק אצל עובדי מדינה, גם ברשויות המקומיות זה אותו הדבר.

מרדכי הרן: אז מדוע להפלות?

משה שרוני: אבל יש הבדל בין אישה שעובדת במשרדי הממשלה או העיריות לבין אישה במקומות פרטיים.

משה שרוני: זה עניין לא כל-כך קל וכדי לא להיתקל בסירוב גורף של כל המעסיקים, בינתיים נסתפק בזה ונראה במשך הזמן, יחולו עוד הרבה תיקונים לגבי אישה שמאמצת ילד או פונדקאית אבל כרגע מוקדם מדי להתחיל עם זה.

דוד טל: אדוני היו"ר, הבעיה אינה אצל המעסיקים.

דוד טל: ההערה שהושמעה פה אומרת שבעצם אם הצעת החוק חלה על אם שהיא עובדת מדינה שמגיע לה במשך שנה, אז גם אם פונדקאית או מאמצת, שהיא עובדת מדינה, תוכל ליהנות מזה במשך שנה.

דוד טל: האם לכך התכוונת?

מרדכי הרן: כן.

דבי אליעזר: אנחנו תומכים בהצעת החוק.

דבי אליעזר: החוק נועד להשוות את הזכויות של אם מאמצת לאם שיולדת, באותו חוק עם הזכויות המינימליות המגיעות לעובדות.

דבי אליעזר: בנושא זכויות של עובדות במדינה או עובדות במקומות שחלים עליהם הסכמים קיבוציים, אנחנו מדברים על זכויות מעל הזכויות המינימליות שאנחנו קובעים בחוק.

דבי אליעזר: ולכן מהותית זה לא נכון להכניס את התיקון המוצע כאן בחוק.

דבי אליעזר: אלא אם כן אנחנו נשווה את הזכויות של האם הביולוגית גם לזכויות לאותן החברות שיש בהן הסכמים קיבוציים ובתקשי"ר שחל על העובדת.

משה שרוני: נעשו הרבה תיקונים בנושאים האלה.

חזקיה ישראל: אנחנו תומכים בהצעת החוק הואיל וההצעה חשובה ומברכים עליה.

משה שרוני: כן, גברתי:

ליאורה אברמוביץ: נמצאת כאן גם פקידת סעד לענייני אימוץ ופונדקאות, אנחנו תומכים בהצעה.

משה שרוני: יפה.

משה שרוני: כן, גברתי:

דארין יעקוב: אנחנו תומכים בהצעת החוק.

דארין יעקוב: אני מצטרפת גם להערה של דבי לגבי ההערה של ההסתדרות שזה לא לתיקון של החוק הזה, ולכן אפשר לצרף גם להצעה.

משה שרוני: אמנם יש הסכמה מלאה מסיבה פשוטה שזה לא כסף של האוצר, ובגלל זה יש הסכמה.

רותי הורניק: אנחנו כמובן תומכים בחוק, אנחנו רק בתיקון 33, ודאי יהיו עוד.

רותי הורניק: בהמשך התיקונים יחול השוויון גם על עובד ועל עובדת, כך שגם כשאין אם במשפחה, בעתיד אותה זכות תינתן גם לאב כי זאת זכות שמוענקת בעיקר לילד.

משה שרוני: אנחנו חושבים על זה, יהיו הרבה תיקונים בנושא זה ונביא אותם לוועדה זו לאישור.

דבי אליעזר: הזכות לאמהות מאמצות ניתנת גם עפ"י סעיף, "לרבות עובדת".

דוד טל: אני לא רוצה לסבך את החוק, השעה שניתנה, ניתנה כדי שהאם תוכל להניק.

רותי הורניק: לפעמים היא מניקה מבקבוק.

משה שרוני: אל תגיד "להניק" כשיש אחוז כל-כך נמוך של מניקות, באמת לא כדאי להיכנס לזה.

דוד טל: אז בוא נחזק את זה, להניק עד גיל ארבע.

משה שרוני: אני מודיע לך שאין שום סיכוי.

איתי עצמון: "הצעת חוק עבודת (תיקון מס'_____ - המספר יינתן בהמשך) התשס"ז-2006 – תיקון סעיף 6(א) לחוק עבודת נשים, התשי"ד-1954, בסעיף 6(א) הבא: במקום 7(ד) יבוא 7(ג) (3) ו-(ד).

איתי עצמון: ואחרי כאמור בסעיף 6 לחוק אימוץ ילדים התשנ"א-1981 – יבוא: "להיעדרות האמורה בסעיף 7(ג)(3) מהיום שבו נסתיימה החופשה העיקרית עד תום ארבעה חודשים מאותו יום".

איתי עצמון: לגבי התיקון שהעלה חה"כ טל, תיקון 6(ב) רבתי שמדבר על חופשה להורים מיועדים: בסעיף 6 (ב) לחוק העיקרי, במקום 6 ו-7(א) יבוא: 6, 7(ג)(3) ו-7(א)".

משה שרוני: כולם מסכימים?

משה שרוני: ההצעה מאושרת.

דוד טל: תודה רבה.

משה שרוני: אני מודה לכם.

משה שרוני: תודה רבה, הישיבה נעולה.